ກຸ່ມຕໍ່ຕ້ານ ລັດຖະບານ ອີຣ່ານ ຕ້ອງຍ້າຍຈາກ ສູນລີ້ໄພ ໃນພາກເໜືອ ອີຣັກ
ສະຫະລັດ ເຕືອນໃຫ້ກຸ່ມຕໍ່ຕ້ານລັດຖະບານອີຣ່ານ ຍ້າຍອອກໜີ ຈາກສູນລີ້ໄພແຫ່ງນຶ່ງ ໃນພາກເໜືອຂອງອີຣັກ.
ສະຫະລັດໄດ້ເຕືອນພວກຄັດຄ້ານລັດຖະບານອີຣ່ານກຸ່ມນຶ່ງວ່າ ຍັງມີເວລາບໍ່ຫຼາຍສຳຫຼັບກຸ່ມ ດັ່ງກ່າວທີ່ຈະຕ້ອງຍົກຍ້າຍອອກໄປຈາກສູນລີ້ໄພຢູ່ໃນອີຣັກ ທ່ານ Daniel Benjamin ເຈົ້າໜ້າທີ່ຕໍ່ຕ້ານການກໍ່ການຮ້າຍຂອງສະຫະລັດ ກ່າວໃນມື້ວັນ ສຸກວານນີ້ວ່າອົງການມູຈາຮີດີນປະຊາຊົນຂອງອີຣ່ານຊຶ່ງເປັນທີ່ຮູ້ກັນໃນນາມກຸ່ມ Mujahe- deen-e Khalq ຫຼື MEK ນັ້ນຕ້ອງໄດ້ຍົກຍ້າຍ ຢ່າງສິ້ນເຊີງອອກໄປຈາກສູນ Ashraf ຢູ່ ໃນພາກເໜືອອີຣັກ ພາຍໃນກຳນົດເສັ້ນຕາຍ ທີ່ລັດຖະບານອີຣັກ ໄດ້ຕັ້ງໄວ້ ໃນວັນທີ 20 ເດືອນນີ້ ທ່ານເວົ້າວ່າ ການສຳເລັດເສັດສິ້ນໃນການຍົກຍ້າຍທັນຕາມກຳນົດເວລາຈະເປັນພາກສ່ວນ ສຳຄັນໃນການຕັດສິນໃຈຂອງລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ກ່ຽວກັບວ່າ ຈະລຶບຊື່ຂອງກຸ່ມດັ່ງກ່າວນີ້ອອກຈາກບັນຊີພວກກໍ່ການຮ້າຍຫຼືບໍ່ທີ່ ທ່ານນາງຈະຕ້ອງຕັດສິນໃຈກ່ອນວັນທີ 1 ຕຸລາປີນີ້ ການຕົກລົງລະຫວ່າງອົງການສະຫະປະຊາຊາດ ແລະອີຣັກ ແມ່ນຮຽກຮ້ອງໃຫ້ສະມາຊິກ ທຸກໆຄົນຂອງກຸ່ມມູຈາຮີດີນປະຊາຊົນຍົກຍ້າຍຈາກສູນ Ashraf ໄປຢູ່ສູນອີກແຫ່ງນຶ່ງໃກ້ ນະຄອນຫຼວງແບັກແດດ ສະມາຊິກຂອງກຸ່ມ MEK ປະມານ 2,000 ຄົນໄດ້ຍ້າຍໜີໄປຈາກສູນ Ashraf ແລ້ວ ແຕ່ ເຈົ້າໜ້າທີ່ເວົ້າວ່າ ຍັງມີສະມາຊິກຂອງກຸ່ມ ຫຼາຍເຖິງ 1,300 ຄົນ ຍັງຢູ່ທີ່ສູນດັ່ງກ່າວ ກຸ່ມ MEK ຢືນຢັດວ່າ ລັດຖະບານອີຣັກຕ້ອງສະໜອງຕອບຕໍ່ຄວາມຮຽກຮ້ອງຕ້ອງການທາງ ດ້ານມະນຸດສະທຳຈຳນວນນຶ່ງກ່ອນສະມາຊິກທີ່ຍັງເຫຼືອຢູ່ນັ້ນຈະຍ້າຍອອກໄປ ອີຣັກໄດ້ໃຫ້ບ່ອນພັກພາອາໄສແກ່ກຸ່ມມູຈາຮີດີນປະຊາຊົນຫຼັງຈາກການປະຕິວັດ ປີ 1979 ໃນອີຣ່ານແຕ່ໄດ້ກ່າວຫາສະມາຊິກບາງຄົນຂອງກຸ່ມດັ່ງກ່າວໃຫ້ການຊ່ອຍເຫຼືອແກ່ມື້ລາງຜູ້ ນຳອີຣັກ ທ່ານ Saddam Hussein ປາບປາມການກໍ່ກະບົດ ຂອງພວກຊີໄອທ໌ ເມື່ອປະ ມານ 20 ປີກ່ອນ